Pta-man in sy huis beroof  Argieffoto: Kent Williamson ŉ 52-jarige man van Pretoria is Woensdagoggend vroeg van kontant en selfone beroof deur twee aanvallers met pangas. Konst. Mandlakayise Zwane, woordvoerder van die polisie het gesê Samuel Peters het Dinsdagaand teruggekeer van ŉ reis van Londen toe hy ŉ paar uur later, teen 02:00, wakker gemaak is deur twee mans met pangas in sy huis. “Hulle het geld van hom geëis,” het Zwane gesê. Die verdagtes het die man met sy eie skoenveters vasgebind en nagenoeg £500 (net meer as R8 000) van hom gesteel het asook drie selfone. “Die verdagtes het te voet gevlug in ŉ onbekende rigting. Die man sal nie die verdagtes kan uitken nie omdat alles in die donker plaasgevind het,” het Zwane gesê. Die Laudium-polisie ondersoek ŉ saak van huisroof. Die polisie het enigiemand met inligting gevra om 086 00 10111 te skakel.